ก่อนอื่นเลยต้องขอบอกว่านี่คือรีวิวแรกในปีนี้ของเรานะคะ และเนื่องจากเป็นรีวิวแรก เราเลยอยากขอนำเสนอร้านอาหารร้านหนึ่งซึ่งแทบจะเรียกได้ว่าเป็นร้านประจำบ้านเราเลยก็ได้ค่ะ เพราะไปกินกันบ่อยมาก(โดยเฉพาะเวลาจะเดินทางไปแถวชลบุรี ระยอง ตอนเช้าจะต้องแวะกินประจำค่ะ) ร้านนี้มีชื่อร้านว่า เตียกุ่ยฮวด ค่ะ

เป็นร้านอาหารตามสั่งที่มีขายทั้งข้าวและก๋วยเตี๋ยวเลยค่ะ นอกจากนี้ยังมีขายกาแฟสด รวมไปถึงขนมของฝากทั้งหลายด้วย เรียกว่าร้านเดียวมีครบทุกอย่าง อ้อ!เกือบลืมบอกไปว่า มีขายขนมครกด้วยนะ อร่อยมากๆอะ >__<

เมนูโดดเด่นของที่ร้านคือก๋วยเตี๋ยวเป็ดค่ะ น้ำก๋วยเตี๋ยวหอมมาก เส้นใช้ได้ เป็ดค่อนข้างจะนุ่มดีค่ะ แต่เวลาไปกินเนี่ย เราจะชอบสั่งข้าวมันไก่มาทานเสียมากกว่า ก็แบบข้าวมันไก่ที่นี่รสชาติแล้วแต่อารมณ์คนทำมากอะ บางวันก็อร่อยเชียว แต่บางวันรสชาติย่ำแย่(พอสมควร) เวลาจะกินทีเหมือนต้องเสี่ยงดวงเลยค่ะว่าวันนี้จะเจอแบบไหน หุหุ อีกเมนูที่อยากแนะนำคือ ข้าวคลุกกะปิ ค่ะ ค่อนข้างอร่อยเลยเหมือนกัน ให้เครื่องมาเยอะดีด้วย แต่ที่ไม่แนะนำเลยคือข้าวหน้าเป็ดและข้าวหมูกรอบ เพราะเรารู้สึกว่ามันแห้งเกินไปน่ะค่ะ ไม่ค่อยเวิร์กเท่าไร(แต่บางคนอาจจะชอบก็ได้นะ)

อ๊ะๆ! เกือบลืมอีกแล้ว(หลายลืมแล้วรู้สึก =.=) จะบอกว่า มาร้านนี้ต้องอย่าพลาดเมนูหมูสะเต๊ะนะคะ รสเด็ดมาก เราชอบมากๆอะ(แต่ชอบของที่ร้านแม่ศรีเรือนมากกว่านะ แหะๆ) น้ำจิ้มเขาอร่อยดีค่ะ หมูไม่ค่อยนุ่มเท่าไร แต่กลิ่นหอมดี  แต่ไม่มีขนมปังปิ้งให้นะร้านนี้ 

ส่วนกาแฟสดของร้านนี้ เราว่ารสชาติใช้ได้อยู่ค่ะ ไม่ถึงกับอร่อยมากนัก(ให้เทียบกับระดับเทพอย่างสตาร์บักส์คงไม่ไหว ยังห่างชั้นอยู่มาก เหอๆ) แต่ก็พอทานได้นะ ติดจะหวานไปสักหน่อย แต่สำหรับเราที่ชอบทานหวานอยู่แล้วเลยรู้สึกว่าโอเคค่ะ 

ขอส่งท้ายด้วยเรื่องของบรรยากาศร้านแล้วกัน จะบอกว่าตัวร้านจะไม่ค่อยน่านั่งนะ เป็นร้านแบบเปิดโล่ง ไม่มีแอร์ค่ะ มีแต่พัดลม ร้านกว้างพอดู มีโต๊ะเยอะ แต่ถ้ามาช่วงเที่ยงก็อาจจะไม่มีที่นั่งนะ คนไปกินเยอะมากร้านนี้ ร้านจะดูมืดๆทึมๆไปหน่อยค่ะ พนักงานของร้านส่วนใหญ่จะไม่ใช่คนไทยนะ จนบางครั้งอาจเกิดปัญหาคุยกันไม่รู้เรื่อง(คือเราพูดปกติ แต่พนักงานฟังไม่รู้เรื่องเอง อะไรยังไงก็ว่าไป) แต่สิ่งหนึ่งที่ชอบคือ เขาบริการดีน่ะค่ะ อาหารก็มาเร็ว(ถ้าไม่เกิดกรณีจดออเดอร์ผิดพลาดนะ) ใครแวะผ่านมาย่านนี้ อยากให้เข้าไปลองกันนะคะ ^__^


